Document ID: /roh_data/filtered/fineweb-2-filterrobots_roh.jsonl.gz/48662

In numer da la AVS survegnan tut las persunas che vivan u lavuran en Svizra: El serva sco numer d’assicuranza sociala. Vus al duvrais dentant er en auters champs administrativs.
Il numer sa cumpona da 13 cifras. El è anonim e vegn generà en moda casuala. I n’è betg pussaivel d’identifitgar ina persuna a maun dal numer.
En cas che Vus vivais u lavurais en Svizra, survegnis Vus in numer da la AVS – independentamain da Vossa naziunalitad. Er cunfinarias e cunfinaris survegnan in numer da la AVS.
Vus chattais il numer da la AVS sin Vossa carta d’assicuranza da malsauns.
Sche Vus essas emploiada u emploià, pudais Vus er dumandar Voss numer da la AVS tar Voss patrun.
Sche Vus avais in’activitad da gudogn independenta, pudais Vus As drizzar a Vossa cassa da cumpensaziun (cassa da cumpensaziun professiunala u cassa da cumpensaziun da Voss chantun da domicil).
En cas che Vus na vivais betg en Svizra e n’essas betg emploiada u emploià tar ina interpresa svizra a l’exteriur, pudais Vus vegnir a savair Voss numer da la AVS sur la cassa da cumpensaziun svizra.
Mintga uffant che viva en Svizra survegn in numer da la AVS.
Il numer da la AVS da Voss uffants chattais Vus perquai sin lur carta da l’assicuranza da malsauns u cun As infurmar tar la cassa da malsauns da Voss uffant.
Dapli davart il numer da la AVS chattais Vus sin las paginas Il numer da la AVS da l'Uffizi federal d'assicuranzas socialas (UFAS) ed Empustar il certificat da la AVS da ch.ch.